ສະພາຕໍ່າສະຫະລັດ ລົງຄະແນນສຽງ ກ່ຽວກັບຮ່າງກົດໝາຍ ໜີ້ສິນຂອງປະເທດ
ສະມາຊິກສະພາຕໍ່າ ສຫລ ລົງຄະແນນສຽງ ກ່ຽວກັບຮ່າງກົດ ເພີ່ມຂີດຈຳກັດໜີ້ສິນ ຂອງພັກຣີພັບບລີກັນ
ລັດຖະສະພາຈະລົງຄະແນນສຽງ ກ່ຽວກັບແຜນການຂອງພັກຣີພັບບລີກັນເພື່ອແກ້ໄຂວິກິດ ການໜີ້ສິນຂອງສະຫະລັດໃນວັນພະຫັດມື້ນີ້ ຊຶ່ງມີເວລາຍັງເຫຼືອບໍ່ຮອດນຶ່ງອາທິດກ່ອນທີ່ປະ ເທດຈະໝົດເງິນສຳລັບຈ່າຍໜີ້ສິນຕ່າງໆ ພວກສະມາຊິກຂອງສະພາຕໍ່າສະຫະລັດທີ່ຄວບຄຸມໂດຍພັກຣີພັບບລີກັນຈະລົງຄະແນນສຽງ ກ່ຽວກັບຮ່າງກົດໝາຍ ທີ່ນຳສະເໜີໂດຍທ່ານ John Boehner ປະທານສະພາຕໍ່າ ຊຶ່ງຈະ ເພີ່ມຂີດຈຳກັດໃນການກູ້ຢືມເງິນຂອງປະເທດຂຶ້ນຈາກ 14 ພັນ 300 ຕື້ໂດລາເພື່ອເປັນການ ແລກປ່ຽນກັບການຕັດການໃຊ້ຈ່າຍລົງຫຼາຍໆພັນລ້ານໂດລາ ປະທານາທິບໍດີບາຣັກໂອບາມາຂູ່ວ່າ ຈະໃຊ້ສິດຢັບຢັ້ງຫຼືວີໂຕ້ຮ່າງກົດໝາຍສະບັບນີ້ທີ່ໄດ້ຮັບ ການຄັດຄ້ານເຊ່ນກັນຈາກເພື່ອນສະມາຊິກພັກເດໂມແຄຣັທຂອງປະທານາທິບໍດີຢູ່ໃນສະພາ ສູງຕະຫຼອດທັງສະມາຊິກຂອງພັກຣີພັບບລີກັນທີ່ສັງກັດຢູ່ໃນຂະບວນການ Tea Party ທີ່ ນິຍົມແນວທາງເດີມຈັດນັ້ນ ໃນມື້ວັນພຸດວານນີ້ ທ່ານ Boehner ໄດ້ທຳການຮຽກຮ້ອງແບບບໍ່ມີຄາລົມຄົມຄາຍໃຫ້ສະ ມາຊິກສະພາຂອງພັກຣີພັບບລີກັນສະໜັບສະໜຸນແຜນການດັ່ງກ່າວ ປະທານາທິບໍດີໂອບາມາໃຫ້ການສະໜັບສະໜຸນ ຕໍ່ແຜນການຄູ່ແຂ່ງທີ່ນຳສະເໜີໂດຍຜູ້ນຳ ສຽງສ່ວນຫຼາຍໃນສະພາສູງສະຫະລັດທ່ານ Harry Reid ສັງກັດພັກເດໂມແຄຣັທທີ່ຈະເພີ່ມ ຂີດຈຳກັດສໍາລັບການກູ້ຢືມເງິນຂອງປະເທດຂຶ້ນຫຼາຍກວ່ານັ້ນ ຖ້າຫາກບໍ່ມີການຮັບຮອງເອົາຮ່າງກົດໝາຍໃດນຶ່ງ ພາຍໃນວັນທີ 2 ສິງຫາຊຶ່ງເປັນເສັ້ນຕາຍ ແລ້ວນັ້ນສະຫະລັດກໍອາດຈະບໍ່ສາມາດປະຕິບັດຕາມພັນທະທາງດ້ານການເງິນ ໃນການຊໍາ ລະໜີ້ສິນບາງຢ່າງຂອງຕົນໄດ້ ທັງກະຊວງການເງິນຂອງສະຫະລັດ ທະນາຄານກາງ ແລະທຳນຽບຂາວຕ່າງກໍໄດ້ເຕືອນວ່າ ການຜິດສັນຍາທີ່ວ່ານີ້ຈະມີຜົນກະທົບທີ່ຕິດຕາມມາຢ່າງຮ້າຍແຮງຕໍ່ເສດຖະກິດ ພວກນັກ ເສດຖະສາດເວົ້າວ່າ ການຜິດສັນຍານີ້ຍັງຈະມີຜົນກະທົບໃນທາງລົບຢ່າງຮ້າຍແຮງຕໍ່ເສດຖະ ກິດຂອງໂລກນຳດ້ວຍ